Peter Hummelgaard (S), 2026-01-16:
Tak for ordet, og tak til ordførerne for indlæggene.
Der ses en stigende tendens til konfrontationer og også en øget voldsparathed i den forbindelse.
Det ses desværre særlig ved afviklingen af højrisikokampe og navnlig i forbindelse med de københavnske derbyer mellem Brøndby IF og F.C. København.
Risikoen for konfrontationer kræver en massiv tilstedeværelse af politi, og uroligheder i forbindelse med visse fodboldkampe udgør en stor udfordring for fodboldens aktører og helt almindelige fans.
Som I ved, er der siden 2008, hvor den første lov om sikkerhed ved bestemte idrætsbegivenheder, eller mere mundret hooliganloven, trådte i kraft, gennemført en lang række initiativer, der har haft til formål at dæmme op for fodbolduroligheder.
Derfor strammer vi med lovforslaget skruen yderligere.
Flere af de initiativer, som indgår i lovforslaget, er hårde og kontante, for det skal ikke være sjovt at forvolde så megen skade på en sport, som så mange mennesker holder af.
Lad mig også allerede nu understrege, at det her lovforslag ikke skal sørge for, at almindelige fodboldfans, der slår en streg i Fælledparken efter et par fadøl med vennerne på stadion, ender i hooliganregisteret.
Det her handler om de voldsparate bøller, der tager de mange fredelige og almindelige fodboldfans, der også tæller rigtig mange børnefamilier, som gidsler.
Det er dem, vi skal have langt væk fra vores fodboldbegivenheder.
Lovforslaget sætter, som flere allerede har været inde på, ind på tre forskellige fronter.
Her lægges der konkret op til, at fodboldklubber skal kunne dele overvågningsmateriale med hinanden med henblik på at kunne identificere tilskuere og meddele klubkarantæne, altså den karantæne, som klubberne selv kan give efter superligaens ordensreglement.
Det kan f.eks. være våben, pyrotekniske artikler, maskering, euforiserende stoffer m.v.
Endelig foreslås det at indføre et forbud mod at besidde pyrotekniske artikler, herunder romerlys og signalraketter, inden for en zone på 5.000 m fra fodboldstadionerne på kampdage.
Lovforslaget indeholder for det andet en række forslag, der skal medvirke til at sikre, at uroskabende tilskuere bliver meddelt generel karantæne, altså at de kommer i det, som i daglig tale bliver kaldt hooliganregisteret.
Et oplagt eksempel kunne være to fangrupperinger, der mødes i en skov for at slås.
Der lægges også op til, at betingelsen om, at der skal forelægge såkaldt gentagelsesrisiko, før der kan meddeles karantæne, ophæves.
Derudover skal fodboldrelateret vold i udlandet kunne give karantæne i Danmark.
Det vil gælde, selv om det underliggende strafbare forhold ikke er sket i relation til en fodboldkamp.
Det her forslag skal simpelt hen ses, i lyset af at det er Rigspolitiets vurdering, at der er stigende udfordringer med utryghed og kriminalitet i forbindelse med afviklingen af fodboldkampe, og at der er sket en stigning i voldsparatheden hos visse fangrupperinger i forbindelse med fodboldkampe.
Derudover har Divisionsforeningen givet udtryk for, at der hos visse klubber opleves et overlap mellem dele af fanmiljøet og bandemiljøet.
Endelig foreslås det, at tildelingen af generel karantæne skal tillægges gentagelsesvirkning.
Det vil altså betyde, at længden på en karantæne kan forlænges med indtil det dobbelte, hvis den pågældende har været meddelt en karantæne inden for de sidste 10 år.